text: Jobcentre: Dagpengestop gør ledige mindre kræsne
  23 april 2013 kl. 01.04
  I dag søger folk, som tidligere ikke kunne drømme om at arbejde på et slagteri, job hos Danish Crown.
  Arbejdsløse danskere er tilsyneladende blevet mindre kræsne i deres jobjagt.
  Ifølge flere jobcentre herhjemme vil ledige gerne rejse længere og søge bredere og uden for deres egen branche for at finde beskæftigelse.
  Det hænger muligvis sammen med, at politikerne har halveret dagpengeperioden til to år, vurderer et klart flertal af 38 jobcenterchefer, som Berlingske har været i kontakt med.
  - Forkortelsen af dagpengeperioden til to år sætter voldsomt fokus på nogle lediges situation, hvor de for alvor kan se skriften på væggen, siger chefen for jobcentret i Horsens Kommune, Kurt Nygaard, til avisen.
  - Der er ingen tvivl om, at vi i dag har ansøgere, som tidligere ikke kunne drømme om at arbejde på et slagteri, tilføjer han med reference til Danmarks største slagteri, Danish Crown i Horsens.
  Her har man de seneste år ikke kunnet rekruttere danske ferieafløsere. Men da Jobcenter Horsens gik i samarbejde med Danish Crown og efter jul slog 75 job op, kom der 300 ansøgninger til slagterijobbene.
  Nadeem Farooq, arbejdsmarkedsordfører for De Radikale, siger til Berlingske:
  - Der er gode muligheder for at komme i job, hvis vi indretter beskæftigelsesindsatsen rigtigt, lyder det.
  Se mere i TV SYD Nyheder 19.30.
  